钦定古今图书集成/理学汇编/学行典/第234卷 > 姜肱
## 钦定古今图书集成/理学汇编/学行典/第234卷 > 姜肱

按《后汉书姜肱传》：“肱字伯淮，彭城广戚人也。家世名
族。肱与二弟仲海、季江，俱以孝行著闻，其友爱天至，
常共卧起。及各娶妻，兄弟相恋，不能别寝。以系嗣当
立，乃递往就室。肱博通五经，兼明星纬，士之远来就
学者三千馀人，诸公争加辟命，皆不就。二弟名声相
次，亦不应征聘，时人慕之。肱尝与季江谒郡，夜于道”
遇盗，欲杀之。肱兄弟更相争死，贼遂两释焉，但掠夺
衣资而已。既至郡中见肱无衣服，怪问其故，肱托以
他辞，终不言盗。盗闻而感悔。后乃就精庐求见征君。
肱与相见，皆叩头谢罪而还所略物。肱不受，劳以酒
食而遣之。后与徐穉俱征，不至。桓帝乃下彭城，使画
工图其形状。肱卧于幽暗，以被韬面，言感眩疾，不欲
出，《风工》竟不得见之。中常侍曹节等专执朝事，新诛
太傅陈蕃、大将军窦武，欲借宠贤德以释众望，乃白
征肱为太守。肱得诏，乃私告其友曰：“吾以虚获实，遂
藉声价。明明在上，犹当固其本志，况今政在阉竖，夫
何为哉！”乃隐身遁命，远浮海滨。再以元𫄸聘，不就，即
拜大中大夫。诏书至门，肱使家人对云：“久病就医，遂
羸服闲行，窜伏青州界中，卖卜给食。召命得断，家亦
不知其处。”历年乃还，年七十七，熹平二年，终于家。弟
子陈留刘操追慕肱德，共刊石颂之。